Miss Universe 2021

Ang Miss Universe 2021 ay ang ika-70 edisyon ng Miss Universe pageant, na ginanap sa Universe Dome sa Eilat, Israel noong Disyembre 13, 2021. 

Pagkatapos ng kompetisyon, kinoronahan ni Andrea Meza ng Mehiko si Harnaaz Sandhu ng Indiya bilang Miss Universe 2021. Ito ang pangatlong tagumpay ng Indiya sa kasaysayan ng kompetisyon. Nagtapos bilang first runner-up si Nadia Ferreira ng Paragway, habang nagtapos bilang second runner-up si Lalela Mswane ng Timog Aprika.

Mga kandidata mula sa 80 mga bansa at teritoryo ang lumahok sa kompetisyong ito. Itinampok sa kompetisyon ang pagbabalik ni Steve Harvey bilang host na huling nagsilbi noong Miss Universe 2019. Nagsilbing mga backstage correspondent sina Miss USA 2019 Cheslie Kryst at Carson Kressley. Nagtanghal sina JoJo, Noa Kirel, Harel Skaat, Valerie Hamaty, at Narkis sa edisyong ito.

Kasaysayan

Lokasyon at petsa ng kompetisyon 

Nasa proseso ng talakayan diumano ang Miss Universe Organization upang isagawa ang kompetisyon sa Kosta Rika noong Enero 2021. Ang mga talakayan ay kinumpirma ng Ministro ng Turismo ng pamahalaan ng Kosta Rika na si Gustavo Seguera.

Subalit, noong ika-20 ng Hulyo 2021, kinumpirma ng Miss Universe Organization na ang kompetisyon ay mangyayari sa Eilat, Israel sa Disyembre ng kaparehong taon. Kinumpirma rin ng organisasyon ang pagbabalik ni Steve Harvey bilang host matapos nitong makaligtaan ang nakaraang edisyon na ginanap noong Mayo. Noong ika-27 ng Oktubre 2021, inihayag ng Miss Universe Organization na ang kompetisyon ay gaganapin sa Universe Dome, isang pansamatalang custom-built arena na na-import sa Eilat mula sa Portugal.

Pagpili ng mga kalahok 
Ang mga kalahok mula sa 80 mga bansa at teritoryo ay napili upang lumahok sa kompetisyon. Tatlong kandidata ang nailuklok upang kumatawan sa kanilang bansa/teritoryo matapos ang pag-urong ng orihinal na kalahok. 

Iniluklok ang first runner-up ng Miss Universe Morocco 2021 na si Kawtar Benhalima bilang kandidata ng Moroko sa Miss Universe matapos na maaksidente ang orihinal na nanalo na si Fatima-Zahra Khayat. Samantala, iniluklok si Debbie Aflalo, first runner-up ng Miss Dominican Republic 2021 upang kumatawan sa Republikang Dominikano matapos na mahawaan ng COVID-19 ang Miss Dominican Republic 2021 na si Andreína Martínez bago ang kaniyang paglipad patungo sa Eilat. Si Martínez ang naatasan upang kumatawan sa Republikang Dominikano sa susunod na edisyon.

Si Clémence Botino, Miss France 2020, ay iniluklok upang kumatawan sa bansang Pransiya sa edisyong ito matapos ang pakikipagpalitan kay Amandine Petit, Miss France 2021, na kumatawan sa Pransiya noong Miss Universe 2020 dahil sa posibleng date conflict sa pagitan ng Miss Universe 2021 at Miss France 2022. Kalaunan ay nagpositibo sa COVID-19 si Botino pagdating sa Israel at idinala sa isang government isolation hotel upang magkuwarentenas ng sampung araw. Pagkatapos ng sampung araw, pinahintulutan si Botino na magpatuloy sa kompetisyon.

Unang sumali sa edisyong ito ang Bahreyn, at bumalik ang Alemanya, Gineang Ekwatoriyal, Gresya, Guwatemala, Kenya, Moroko, Namibya, Niherya, Suwesya, Turkya, at Unggarya. Huling sumali noong 1978 ang Moroko, noong 2018 ang Gresya, Guwatemala Unggarya, at noong 2019 ang Alemanya, Gineang Ekwatoriyal, Kenya, at Namibya. Hindi sumali ang mga bansang Barbados, Belis, Indonesya, Malaysia, Miyanmar, at Urugway sa edisyong ito. Inaasahang kakalahok sa unang pagkakataon ang Nagkakaisang Arabong Emirato ngunit nakansela ang kompetisyong pambansa nito dahil sa kakulangan sa oras.

Mga insidente bago ang kompetisyon 
Tinawag ng pamahalaan ng Timog Aprika si Lalela Mswane, Miss South Africa 2021, upang i-boykot ang kompetisyon dahil ito ay gaganapin sa Israel. Inanunsyo ng Minister of Sport, Arts and Culture Department ng Timog Aprika na si Nathi Mthethwa na hindi maaaring iugnay ang sarili nito sa pageant dahil sa mga "kalupitang ginawa ng Israel laban sa mga Palestino", at "mahusay na dokumentado ang mga kalupitang ginawa ng Israel laban sa mga Palestino". Bagaman tinawag na ng pamahalaan na i-boykot ang pageant, ipinagpatuloy pa rin ni Mswane ang pagkakalahok sa kompetisyon, dahilan upang alisin ng pamahalaan ng Timog Aprika ang suporta nito kay Mswane.

Mga resulta

Mga pagkakalagay 

§ – Binoto ng mga manonood upang mapabilang sa Top 16

Mga espesyal na parangal

Kompetisyon

Pormat ng kompetisyon 
Ang bilang ng mga semifinalist ay ibinaba sa 16 kumpara sa 21 ng nakaraang taon. Ang mga resulta ng paunang kompetisyon at ng closed-door interview ang nagpasiya sa napiling 15 mga semifinalist. Isinagawa ang internet voting kung saan ang mga manonood ay maaaring bumoto para sa isa pang kandidata upang umabante sa semifinals. Kumalahok sa swimsuit competition ang 16 na mga semifinalist at kalaunan ay pinili ang 10 mga semifinalist. Kumalahok sa evening gown competition ang 10 mga semifinalist. Limang pinalista ang sumabak sa paunang question-and-answer round, at tatlong pinalista naman ang sumabak sa final word at final walk.

Komite sa pagpili 
 Lory Harvey – Modelong Amerikana
 Adriana Lima – Modelong Brasilenya
 Adamari Lopez – Artistang Portorikenya
 Iris Mittenaere – Miss Universe 2016 mula sa Pransiya
 Urvashi Rautela – Artistang Indiyana at Miss Diva 2015
 Marian Rivera – Artista at Modelong Filipino
 Rena Sofer – Artistang Amerikana (bilang hurado sa gabi ng koronasyon lamang)
 Cheslie Kryst – Miss USA 2019 (bilang hurado sa paunang kompetisyon lamang)
 Rina Mor – Miss Universe 1976 mula sa Israel (bilang hurado sa paunang kompetisyon lamang)

Mga kandidata

80 kandidata ang lumahok para sa titulo.

Mga tala

Mga sanggunian

Panlabas na kawing
 

Miss Universe